NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1937/2012

**228a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona o Fonde na podporu vzdelávania (tlač 228) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením zo 17. októbra 2012 č. 269 sa uzniesla prerokovať **vládny návrh zákona o Fonde na podporu vzdelávania (tlač 228)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona **o Fonde na podporu vzdelávania (tlač 228)** zaujali **výbory** Národnej rady Slovenskej republiky tieto **stanoviská**:

**Výbor Národnej rady Slovenskej republiky pre financie a rozpočet** v uznesení č. 94 z 15. novembra 2012 a **Ústavnoprávny výbor Národnej rady Slovenskej republiky** v uznesení č. 141 z 20. novembra 2012 odporučili návrh zákona schváliť.

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 43 z 13. novembra 2012 **odporučil** návrh zákona **schváliť so zmenami a doplnkami** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

V § 1 ods. 3 sa za prvú vetu vkladá nová druhá veta, ktorá znie: „Fond vykonáva svoju činnosť vo verejnom záujme. 1)“

Poznámka pod čiarou k odkazu 1 znie:

„1) § 2 ods. 1 písm. e) zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov.“.

Nasledujúce poznámky pod čiarou sa primerane prečíslujú.

Ide o presnejšiu subsumpciu činností Fondu na podporu vzdelávania pod kompetencie Najvyššieho kontrolného úradu SR (v  súvislosti so znením ustanovenia § 2 ods. 1 písm. e) zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov) bez toho aby bol vytváraný dojem tvorenia nepriamej novely zákona o Najvyššom kontrolnom úrade. V § 9 sa odsek 11 vypúšťa z dôvodu vzniku následnej duplicity úpravy tej istej kompetencie NKÚ.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V § 9 sa vypúšťa odsek 11 vrátane poznámky pod čiarou.

Nasledujúce poznámky pod čiarou sa primerane prečíslujú.

Ide o presnejšiu subsumpciu činností Fondu na podporu vzdelávania pod kompetencie Najvyššieho kontrolného úradu SR (v  súvislosti so znením ustanovenia § 2 ods. 1 písm. e) zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov) bez toho aby bol vytváraný dojem tvorenia nepriamej novely zákona o Najvyššom kontrolnom úrade. V § 9 sa odsek 11 vypúšťa z dôvodu vzniku následnej duplicity úpravy tej istej kompetencie NKÚ.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V § 10 odsek 2 znie:

„(2) Študent žiadajúci o pôžičku musí

mať trvalý pobyt na území Slovenskej republiky,11)

byť v postavení Slováka žijúceho v zahraničí12) alebo

byť občanom Európskej únie, ktorý má právo na trvalý pobyt na území Slovenskej republiky alebo jeho rodinným príslušníkom.13)“.

Poznámky pod čiarou k odkazom 11 až 13 znejú:

„11) § 3 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

§ 63 ods. 2 zákona č. 404/2011 Z. z. o pobyte cudzincov a o zmene a doplnení niektorých zákonov.“.

„12) § 2 písm. a) a § 7 ods. 1 zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov.“.

„13) § 65 a § 67 zákona č. 404/2011 Z. z.“.

Nasledujúce poznámky pod čiarou sa primerane prečíslujú.

Navrhované znenie umožňuje poskytnúť pôžičku občanovi EÚ, ktorý pracuje na území Slovenskej republiky avšak miesto pobytu má v inom členskom štáte odkiaľ pravidelne do zamestnania dochádza. Právo požiadať o pôžičku sa týmto otvára však aj jeho rodinným príslušníkom, a to na základe smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS v platnom znení (Ú. v. EÚ L 158, 30.4.2004) a zákona č. 404/2011 Z. z. o pobyte cudzincov a o zmene a doplnení niektorých zákonov, ktorým bola táto smernica transponovaná do právneho poriadku Slovenskej republiky.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V § 17 ods. 10 sa za prvú vetu vkladá nová druhá veta, ktorá znie: „Výška úrokovej sadzby podľa prvej vety nesmie prekročiť 4, 5 % ročne.“.

Podľa § 17 ods. 10 navrhovaného zákona sa úroková sadzba pôžičky bude odvíjať od priemernej ročnej úrokovej sadzby výnosov slovenského štátneho dlhopisu so splatnosťou desať rokov za predchádzajúci kalendárny rok. Tým dochádza k zvýšeniu úrokovej sadzby pôžičiek pre študentov, nakoľko v roku 2012 bola predmetná úroková sadzba približne 4 % ročne a podľa § 13 ods. 4 zákona č. 200/1997 Z. z. o Študentskom pôžičkovom fonde bola vo výške 3 % ročne. Navrhovaným spôsobom sa v budúcnosti otvára možnosť pre jej ďalšie zvyšovanie, pretože podľa informácií od odborníkov na finančný trh je súčasná výška úrokovej sadzby výnosov slovenského štátneho dlhopisu jednou z najnižších v histórií a je vysoko nepravdepodobné, že bude klesať; naopak, odborníci sa zhodujú, že s najväčšou pravdepodobnosťou bude rásť – podľa optimistických predpovedí na 5 %, podľa negatívnych aj na 7 až 8 %. Na tieto skutočnosti sa navrhuje reagovať vložením ustanovenia, na základe ktorého výška predmetnej úrokovej sadzby nebude môcť prekročiť 4,5 % ročne, čím sa zabráni možnému zdražovaniu pôžičiek pre dlžníkov v budúcnosti.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o týchto návrhoch v bodoch **1 až 4 spoločne** a  tieto **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona o Fonde na podporu vzdelávania (tlač 228) schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa výborov** Národnej rady Slovenskej republiky o výsledku prerokovania **vládneho návrhu zákona o Fonde na podporu vzdelávania (tlač 228a)** vo výboroch v druhom čítaní **bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 27. novembra 2012 č. 52.

Týmto uznesením výbor zároveň poveril spoločnú spravodajkyňu **Ľubicu Roškovú**, aby na schôdzi Národnej rady Slovenskej republiky informovala o výsledku rokovania výborov, stanovisku a návrhu gestorského výboru a zároveň ju poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava november 2012

**Mojmír Mamojka v. r.**

predseda

Výboru NR SR pre vzdelávanie, vedu, mládež a šport